กรุงเทพมหานคร ตั้งเป้าตรวจเชิงรุก 7,200 คน 3-7 พฤษภาคมนี้ พร้อมเดินหน้าขยายเตียงเพิ่มรองรับจำนวนผู้ป่วยอย่างเพียงพอ
พลตำรวจเอก อัศวิน ขวัญเมือง ผู้ว่าราชการกรุงเทพมหานคร เปิดเผยว่า วันนี้ ( 2 พ.ค 64) มีรายงานพบผู้ติดเชื้อโควิด-19 รายใหม่ในพื้นที่ กทม. 539 ราย รวมตั้งแต่วันที่ 1 เม.ย. เป็นต้นมา กรุงเทพฯ มีผู้ป่วยสะสม 13,283 ราย ขณะเดียวกันได้มีแผนการตรวจคัดกรองโควิด-19 ในจุดที่มีการเชื่อมโยงผู้ติดเชื้ออย่างต่อเนื่อง ตั้งเป้าหมายตรวจเพิ่มให้ได้อย่างน้อย 7,200 คน ในช่วงระหว่างวันที่ 3-7 พฤษภาคมนี้ ขณะที่ จำนวนผู้ป่วยที่อยู่ในระบบการรักษาของ กทม. มีจำนวน 1,291 ราย เป็นผู้ป่วยที่มีอาการรักษาอยู่ใน รพ.สังกัดสำนักการแพทย์ 8 แห่ง รวม 214 เตียง เป็นผู้ป่วยที่ไม่มีอาการหรืออาการเล็กน้อย พักอยู่โรงพยาบาลสนาม กทม. ทั้ง 4 แห่ง รวมครองเตียง 966 เตียง คงเหลือ 734 เตียง และผู้ป่วยพักดูอาการใน Hospital 5 แห่ง รวมครองเตียง 173 เตียง คงเหลือ 411 เตียง อย่างไรก็ตามผู้ติดเชื้อที่ตรวจพบในพื้นที่ทั้งหมด ได้ประสานให้เข้ารับการรักษาโดยไม่มีตกค้างแล้ว นอกจากนี้ ศูนย์เอราวัณยังพร้อมสนับสนุนส่งต่อผู้ป่วยให้เข้ารับการรักษาในโรงพยาบาลนอกสังกัด และรับผู้ติดเชื้อที่ไม่มีอาการมาเข้ารับการรักษาในโรงพยาบาลสนามให้เร็วที่สุด โดยผู้ที่ยังไม่มีเตียงสามารถโทร.ประสานศูนย์เอราวัณ 1669 ได้ตลอด 24 ชั่วโมงผู้ว่าราชการกรุงเทพมหานคร กล่าวด้วยว่า กรุงเทพมหานคร เตรียมขยายโรงพยาบาลสนามเพิ่มเติม เพื่อรองรับจำนวนผู้ป่วยอย่างเพียงพอ ขณะนี้กำลังเตรียมการเปิดโรงพยาบาลสนามแห่งที่ 5 ณ ศูนย์กีฬาบางบอน เขตทุ่งครุ จะสามารถรองรับได้อีก 400 เตียง พร้อมทั้งประสานโรงแรมเพื่อเปิดเป็น Hospital เพิ่มเติม จากปัจจุบันที่มีอยู่ 5 แห่ง ผู้ประกอบการที่มีความพร้อมสามารถประสานกับสำนักงานเขตในพื้นที่ได้